凡今之人莫如兄弟詩
作者：黄榦
朝代：宋

paragraphs: 物理須深玩，人心定不凡。
棣華春競秀，鴻影暮相銜。
天性人爲貴，同胞豈異心。
疾行迷後長，思昔更傷今。
憶昔孩提日，堂前聚戲嬉。
利心驅逸馬，分背欲何之。
富貴真餘事，兒孫亦後身。
四支先自賊，駢拇若爲人。
矢束折應難，葉密根無托。
斯道固昭然，歎息人何莫。
儒衣而儒冠，滿口談詩書。
君看鬩牆心，異類誠不如。
我行箕山顛，上有賢弟兄。
高節振頹俗，餘芳丐後生。
二父及諸郎，異世真一體。
賦詩豈遺君，自以警不弟。